Številka: 5443-6/2016/147

**VSI UPRAVIČENCI PROJEKTOV VEČGENERACIJSKIH CENTROV**

po elektronski pošti

Datum: 19. 5. 2020

**ZADEVA: Obvestilo ob ponovnem odpiranju večgeneracijskih centrov ob sproščanju ukrepov zaradi epidemije Covid-19**

Spoštovani,

dne 12. 3. 2020 ste od Ministrstva za delo, družino, socialne zadeve in enake možnosti (v nadaljevanju MDDSZ) v smeri prizadevanj za preprečevanje in obvladovanje širjenja bolezni COVID-19 prejeli navodila (št. 5443-6/2016/142) glede delovanja oz. zaprtja večgeneracijskih centrov (v nadaljevanju: VGC). Dne 7. 5. 2020 ste prejeli Soglasje za prilagoditev projekta v času epidemije Covid-19, ki velja do od 13. 3. 2020 do razglasitve konca epidemije oziroma do izpolnitve pogojev za ponovno varno odprtje VGC.

Epidemiološka situacija glede COVID-19 v Sloveniji se umirja, zato se je začelo postopno sproščanje sistemskih ukrepov za zamejitev širjenja virusa in se lahko začne tudi postopno sproščanje omejitev pri delovanju VGC. Od 18. 5. 2020 se v VGC začnejo izvajati vse aktivnosti, kjer je mogoče zagotoviti vse varnostne ukrepe v skladu s priporočili Nacionalnega inštituta za javno zdravje (v nadaljnjem besedilu: NIJZ).

Pri izvajanju aktivnosti in delovanju VGC je treba upoštevati naslednje vsakodnevne higienske ukrepe, s katerimi prosimo, da seznanite tudi vse uporabnike, vključene v vaše programe:

* Roke si skrbno umivamo z milom in vodo, še posebej po kihanju in/ali kašljanju. V primeru, da voda in milo nista dostopna, za razkuževanje rok uporabimo namensko razkužilo za roke.
* Upoštevamo higieno kihanja in kašljanja. Preden zakašljamo ali kihnemo, si usta in nos pokrijemo z robcem ali z zgornjim delom rokava. Robec nato odvržemo v koš za odpadke in obvezno umijemo ali razkužimo roke.
* Pazimo, da se z rokami ne dotikamo oči, nosu in ust.
* Izogibamo se tesnim stiskom z ljudmi, še posebej, če kažejo znake nalezljive bolezni.
* V primeru, da zbolimo, ostanemo doma.
* Skrbimo za redno zračenje prostorov.
* Priporočamo, da na vidnem mestu izobesite gradiva na temo umivanja in razkuževanja rok, higiene kašlja ter pravilne namestitve mask.
* Udeleženci naj v prostore, kjer se izvajajo programi, vstopajo posamično.
* Ves čas naj se med udeleženci samimi ter med udeleženci in strokovnim osebjem vzdržuje razdaljo najmanj 1,5-2 m.
* Priporoča se tudi izvajanje aktivnosti na prostem.

Pri izvajanju preventivnih ukrepov si lahko pomagate z navodili in priporočili NIJZ – <https://www.nijz.si/sl/sproscanje-ukrepov-covid-19>, še zlasti higienskimi priporočili za vzgojno-izobraževalne ustanove:

 <https://www.nijz.si/sites/www.nijz.si/files/uploaded/osnovne_sole_s_prilogami.pdf>.

Prehod od izvajanja aktivnosti na daljavo naj bo postopen, zlasti za rizične skupine naj se ne uvaja takoj. Najmanj do 31. maja še vedno velja soglasje za izvajanje aktivnosti na daljavo, prav tako za delo od doma, zlasti če ni mogoče zagotavljati varne razdalje med zaposlenimi. Zagotavljanje odprtosti centra do konca maja je mogoče s kombiniranjem prisotnosti v centru in dostopnosti za uporabnike od doma. Ob izteku tega obdobja vas ponovno obvestimo o nadaljnjih navodilih. O popolnem preklicu soglasja boste obveščeni.

Nekateri upravičenci ste v okviru vloge za prilagoditev projekta oddali prilogo VGC\_Covid-19 z vpisanimi aktivnostmi do sredine maja. Priloge po izteku tega obdobja ni treba ponovno oddajati, dopolnite in oddate jo k zahtevku, ki se bo nanašal na to obdobje. Priloga in soglasje za prilagoditev zahtevka sta obvezni prilogi zahtevka v e-Ma.

Za dodatna vprašanja in dileme se obrnite na skrbnico pogodbe.

S spoštovanjem,

 Mag. Cveto Uršič

 GENERALNI SEKRETAR